hy hy hy hy hy hy hy hy hy hy hy hy hy hy hy hy en hy hy hy hy hy hy hy hy hy hy hy hy en hy hy en hy en hy en hy en hy en hy hy ru en hy hy hy hy hy hy hy hy hy hy hy hy hy hy hy hy hy en hy hy
Մինչ ասուլիսի սկսվելը զրուցեցի հսկիչների հետ: Փորձեցի բացատրել, որ իրենց գործունեությունն անօրինական է, քանի որ քաղաքում ավտոկայանատեղիներն անվճար են հայտարարված: Ապա այս քննարկմանը միացավ Գյումրու ավագանու անդամ, Լևոն Բարսեղյանը: Նա ևս հսկիչներին փորձեց բացատրել իրավիճակը, որ ավտոկայանատեղիներն անվճար են, որ դա քաղաքի ավագանու որոշմամբ է, որ դա արվել է լոկ կոռուպցիոն ռիսկերից խուսափելու համար, որ նրանց գործունեությունն անօրինական է. «Գյումրի քաղաքում կանգառները 4 տարի է օրենքով հայտարարված են անվճար… Ավագանին իրավունք ունի տեղի վարձը համարել «զրո»: Դուք և ուրիշ մարդիկ օգնել են վարորդներին՝ կայանատեղիներում, վերջիններս էլ կամովին գումար տվել են կամ չեն տվել, դա շորթում չէ, հանցագործություն չէ: Բայց դուք աշխատող չեք համարվի, ոչ էլ մեղադրանք է, բայց, եթե ձեր «կոլեկտիվից, համքարությունից» մեկը կմոտենա վարորդին ու կասի՝ փող տուր, գլուխը պատին է տվել, իրավունք չունի: Տարիներ շարունակ այդքան փողն հավաքվել է, իսկ քաղաքային բյուջե մտել է ընդամենը 60 հազար դրամ… Դուք էդ կինոյից խաբա՞ր եք: Խաբար չեք: Դուք ձեր գործի տերն եք եղել, հավաքել, տվել եք՝ ում որ պիտի տայիք»:
Հսկիչները փորձեցին օրինակներ բերել, թե «ըբը ընչի «Պիվի գործարանը» պետությանը պարտք է 365 միլիոն ու չի տվել, ուրեմն թող փակվի…»: Բարսեղյանն էլ բացատրեց, որ դա մասնավոր բիզնես է, ինքը պետության հետ կհարաբերվի օրենքներով, ավագանին այդտեղ գործ չունի, այլ տնօրինում է համայնքի գույքը, տարածքները, շենքերը, քաղաքի մակերեսը, կայանատեղիները: Սա է տարբերությունը: «Էն բարդակը, որ քաղաքում մինչև հիմա եղել է՝ հավաքում ենք ու բյուջե մտնում է  60 հազար դրամ… էս քաղաքը կթու կո՞վ է, չհասկացանք։ Եթե էդ մարդիկ չեն ուզեցել մուծել ժամանակին, վեճ է առաջացել, դատի են տվել… Ձեզի չեն տվել դատի, դուք ձեր գործն եք արել, դատի են տվել էն ընկերությանը, որը ձեր ղեկավարությունն է, ով պայմանագրով պարտավորություն էր ստանձնել»,- բացատրեց Լ.Բարսեղյանը:
Հսկիչները դարձյալ անդրդվելի, շարունակեցին բողոքել, որ իրենք օրենքով են աշխատել, ինչ հավաքել են, օրական «վիռուչկա» վճարել են, իրենք կտրոններ են տվել վարորդներին: Հետո ավագանուն մեղադրեցին իրենց աշխատելու սահմանադրական իրավունքից զրկելու մեջ։ Նույնիսկ Սահմանադրության առաջին երկու կետերը ցիտեցին:
«Ավագանին որոշել է, որ էդ դաշտում կոռուպցիան քոքահան անելու եղանակն էդ է՝ պտի լինի անվճար, որովհետև եքա գումար կհավաքե, վերջում կբերե 60 հազար կմուծե քաղաքապետարան, թե՝ «էս եմ հավաքել», ըդիկ եղավ, որ ինձ ու ձեզ ձեռ կառնին: Դուք աշխատանք ունիք, շատ հաճելի է, բայց քաղաքը ձեր միջոցով կքերեին, կտանեին չիդեմ ուր, քաղաքապետարան կբերեին 200 դոլար կմուծեին։ Հիմա դրա քոքը տալու եղանակն անվճար դարձնելն է: Դուք կարող եք հավաքվել, կազմակերպություն հիմնել, որոշեք էդ բիզնեսով զբաղվել, կամ դիմեք քաղաքապետին, թե մեզ որևէ գործով ապահովեք։ Կանգառները սահմանված են անվճար, ժողովուրդ, ավագանին եղավ 3-4 տարի է՝ որոշել է ըդպես: Որոշվել է հարցը լուծել տապոռով, ու վսյո»,- հազիվ վրդովմունքը զսպելով, ևս մեկ անգամ բացատրեց Լ.Բարսեղյանը։
Հսկիչները բողոքեցին, թե ինչո՞ւ քաղաքապետարանը, իբր բողոքների հիման վրա, ոստիկաններ է ուղարկում իրենց վրա, իրենց սկսել են անհանգստացնել, տեղահանել այնտեղից։ «Եթե ձեզ կմոտենա որևէ ոստիկան, կասի` իրավունք չունեք այստեղ կանգնելու, ասեք, որ իրավունք ունենք այստեղ կանգնելու»,- ասաց Լևոն Բարսեղյանը և խորհուրդ տվեց, որ, եթե հերթական անգամ ոստիկանն իրենց մոտենա, թող իրեն իմաց տան։ Բացատրեց, որ «էն բանի վրա գործ հորինել, որն անվճար է, դժվար է, ժողովուրդ»:
Հսկիչները շարունակեցին պնդել իրենցն ու եկան այն եզրահանգման, որ այս ամենը Սամվել Բալասանյան-Վարդան Ղուկասյան անձնական շահերի բախում է. «Թող իրանց անձնականը քցեն երկրորդ պլան, թազա սկսենք, մենք գուզենք աշխատինք, մեր տունը պահենք, սոված չմնանք»,- մեկնաբանեցին բանախոսները: Հետո սկսեցին հաշվարկներ անել, թե, ասենք, 20 հոգով ամսական 1մլն 800 հազար է հավաքվում, ապա տարեկան ահագին գումար կկազմի, թող քաղաքապետարանը մեզ վերցնի աշխատանքի, մենք շարունակենք մեր պարտականությունը: Լ.Բարսեղյանն էլ բռնացրեց խոսքի վրա. «Ահան, այսինքն դուք հասկացել եք, թե ինչն ինչոց է, թե ինչի եք էս օրն ընկել… Կտեսնի՞ք, ինչե՜ր են էրել»:
Հսկիչները լրագրողներին ևս մեկ անգամ պատմելով եղելությունը, խնդրեցին իրենց հետ գնալ քաղաքապետարան, որպեսզի Սամվել Բալասանյանը ԶԼՄ-ներից ազդվելով՝ ընդունի ու լսի իրենց պահանջը։
Քաղաքապետարանում հանդիպման եկավ փոխքաղաքապետ Ռուբեն Սանոյանը։ Երկու կողմն էլ լարված էր. ՏԻՄ ներկայացուցիչը՝ բազմաթիվ անգամ այս հարցի վերհանումից ու քննարկումից, տրված իզուր բացատրություններից, մյուս կողմն էլ՝ աշխատանքը կորցնելուց, անզորությունից:
Ինչորէ, խոսեցին, վիճեցին: Ռ.Սանոյանը հաստատեց, որ ավագանին որոշել է ավտոկայանատեղիներն անվճար դարձնել, ավագանու որոշումն անբեկանելի է, իսկ, եթե համաձայն չեն, թող բողոքարկեն։ Իսկ հսկիչներն էլ պատասխան նախահարձակ եղան. «Մերը հացի փող է։ Ո՞վ է ավագանուն իրավունք տվել մեզ զրկել աշխատելու իրավունքից։ Էսօրվա դրությամբ մեզի դարձրել եք հանցագործ»: Փոխքաղաքապետը հարցրեց, թե ո՞վ է նրանց դարձրել հանցագործ։ Բողոքավորներն ասացին՝ «Դուք, քաղաքապետն ու ավագանին, էդ էլ քիչ է, միլիցիքն էլ գուկան, մատ թափ կուդան վրեքս»։ «Օրենքով չէ, որ դուք փող կառնիք։ Միլիցիային էլ մենք կարգադրող չենք, միլիցիան օրենք պահպանող է»,- ասաց Ռուբեն Սանոյանը՝ խորհուրդ տալով չկանգնել ու փող չհավաքել։ Մի խոսքով, հարցը չկարգավորվեց, բողոքավորները նեղված հեռացան քաղաքապետարանից:
«Տիկնիկայինը կարողանում է ներթափանցել երեխայի ներաշխարհ»
Արթուր Ալեքսանյանը աշխարհի քառակի չեմպիոն
«Մեր թիմում ամեն մեկը պետք է փոփոխություն բերի եւ արդյունք ապահովի»
Երեք առաջնախաղ 157-րդ թատերաշրջանում
ՀՀ, Գյումրի, Իսահակյան փ., 76
(+374 312) 6 72 56
«Տիկնիկայինը կարողանում է ներթափանցել երեխայի ներաշխարհ»
Արթուր Ալեքսանյանը աշխարհի քառակի չեմպիոն
«Մեր թիմում ամեն մեկը պետք է փոփոխություն բերի եւ արդյունք ապահովի»
Երեք առաջնախաղ 157-րդ թատերաշրջանում
Մեջբերումներ անելիս ակտիվ հղումը shrjapat.am- ին պարտադիր է: Կայքում արտահայտված կարծիքները պարտադիր չէ, որ համընկնեն կայքի խմբագրության տեսակետի հետ:
Գովզդների բովանդակության համար կայքը պատասխանատվություն չի կրում: